Béres Attila

*de jó lenne*

de jó lenne anti

szemitának lenni

annyira egyszerű volna

minden egycsapásra

nem hullna rám a sok sok

hülyeségem

hanem mindig csak másra

másra

nem tanultam meg hegedülni

mer gyakorolni kellett volna

sokat

ha olyan lennék most utálhatnám

a bernsteineket meg a david

 ojsztrahokat

és lenne tetoválásom

kopasz fejemen

*mikor a lélek*

mikor a lélek vándorolni indul

indulna, de nem hagyhatja el a testet

mondják börtön az de inkább őriző

nélküle

a lélek összevissza repked

ezért van határa a lépteknek

a nappalnak és az estnek

az éjszakában dúló álmok is

fénnyel érkező feloldozást keresnek

 mikor a lélek vándorolni menne

mert üzen a test, hogy tűrhetetlen

már itt, hogy éles

szerszámok pörögnek

avatatlan kezekben

mikor a lélek útjára indulna,

mert a test pályája a gyengülés

kiszámított és kegyetlen

a végén pedig minden

minden vers befejezetlen